**Zápis detí do materských škôl v zriaďovateľskej pôsobnosti
mesta Rimavská Sobota na školský rok 2022/2023**

**Zápisy detí do materských škôl v zriaďovateľskej pôsobnosti mesta Rimavská Sobota na školský rok 2022/2023 sa uskutočnia v dňoch od 2. mája 2022 do 6. mája 2022. Absolvovanie povinného predprimárneho vzdelávania v materskej škole je POVINNÉ pre všetky deti, ktoré do 31. augusta 2022 dosiahnu vek 5 rokov.**

Dieťa sa na predprimárne vzdelávanie prijíma na základe žiadosti zákonného zástupcu alebo zástupcu zariadenia, ktorú podáva riaditeľovi materskej školy (elektronicky, doručením vyplnenej žiadosti osobne alebo poštou) spolu s potvrdením o zdravotnej spôsobilosti
od všeobecného lekára pre deti a dorast,  ktoré  obsahuje aj údaj o povinnom očkovaní dieťaťa.

*Na predprimárne vzdelávanie v materských školách sa prijímajú deti podľa § 59 a 59a školského zákona od troch rokov veku;* ***výnimočne*** *možno prijať dieťa* ***od dovŕšenia dvoch rokov*** *veku. Na predprimárne vzdelávanie sa* ***prednostne*** *prijímajú deti, pre ktoré je plnenie* ***predprimárneho vzdelávania povinné****.*

Povinné predprimárne vzdelávanie bude dieťa plniť v obci, v ktorej má trvalý pobyt **v spádovej materskej škole**, ak zákonný zástupca pre dieťa nevyberie inú materskú školu. Dieťa môže plniť povinné predprimárne vzdelávanie aj v inej ako spádovej materskej škole, ak ho riaditeľ tejto materskej školy prijme na povinné predprimárne vzdelávanie.

Spádové materské školy pre jednotlivé časti a ulice mesta Rimavská Sobota sú uvedené vo Všeobecne záväznom nariadení 173/2022 [o určení spádových materských škôl v zriaďovateľskej pôsobnosti mesta Rimavská Sobota](https://www.rimavskasobota.sk/vseobecne-zavazne-nariadenia.phtml?id_menu=16957&module_action__469335__id_vzn=33798#m_469335)

*Dieťa je do materskej školy prijaté len vtedy, ak riaditeľ materskej školy do 30. júna vydá rozhodnutie o:*

*– prijatí dieťaťa do materskej školy,*

*– prijatí dieťaťa na adaptačný pobyt alebo prijatí na diagnostický pobyt, alebo*

*– prijatí dieťaťa do materskej školy, v ktorom určil adaptačný pobyt alebo diagnostický pobyt. Toto rozhodnutie o prijatí zároveň musí nadobudnúť právoplatnosť*

Viac informácií ako aj žiadosť o prijatie dieťaťa nájdete na webovej stránke materskej škole <https://www.msroznavska.sk/> alebo osobne v materskej škole do konca mája 2022.

***Materská škola, Rožňavská 854/29, Rimavská Sobota:***

***tel. číslo: 0911 622 902 alebo 047 56 22902,***

***e-mail:*** ***msroznavska@rsnet.sk******;***

[**Ostatné podmienky prijímania detí do MŠ**](http://www.skolkydnv.sk/wp-content/uploads/Ostatn%C3%A9-podmienky-prij%C3%ADmania-det%C3%AD-do-M%C5%A0.pdf)

 **Dôležité!!!**

*Podľa § 144a školského zákona účinného od 1. januára 2022 sa na podaniach týkajúcich sa výchovy a vzdelávania, v ktorých sa rozhoduje v správnom konaní, teda aj na žiadosti* ***sa vyžaduje podpis oboch zákonných zástupcov dieťaťa.***

*Podpis oboch zákonných zástupcov dieťaťa sa nevyžaduje, ak:*

*→ jednému z rodičov bol obmedzený alebo pozastavený výkon rodičovských práv a povinností vo veciach výchovy a vzdelávania dieťaťa,*

*→ ak jeden z rodičov bol pozbavený výkonu rodičovských práv a povinností vo veciach výchovy a vzdelávania dieťaťa, alebo*

*→ak spôsobilosť jedného z rodičov na právne úkony bola obmedzená (spôsob preukázania uvedenej skutočnosti  je možné preukázať napríklad neoverenou kópiou rozhodnutia súdu),*
*→ jeden z rodičov nie je schopný zo zdravotných dôvodov podpísať (spôsob preukázania uvedenej skutočnosti  je možné preukázať napríklad potvrdením od všeobecného lekára zákonného zástupcu, ktoré nie je schopný sa podpísať ) alebo*
*→ vec neznesie odklad, zadováženie súhlasu druhého rodiča je spojené s ťažko prekonateľnou prekážkou a je to v najlepšom záujme dieťaťa (spôsob preukázania uvedenej skutočnosti je možné preukázať napríklad písomným vyhlásením* [*Písomné vyhlásenie)*](http://www.skolkydnv.sk/wp-content/uploads/p%C3%ADsomn%C3%A9-vyhl%C3%A1senie-2.pdf)
*Zákonní zástupcovia sa môžu dohodnúť, že žiadosť podpisuje iba jeden zákonný zástupca a rozhodnutie sa doručí iba jednému zákonnému zástupcovi, ak písomné vyhlásenie o tejto skutočnosti doručia/predložia riaditeľke materskej školy →* [*Písomné vyhlásenie zákonných zástupcov*](http://www.skolkydnv.sk/wp-content/uploads/p%C3%ADsomn%C3%A9-vyhl%C3%A1senie-3.pdf)

**Dieťa nedosiahne školskú spôsobilosť**

Ak dieťa po dovŕšení šiesteho roku veku nedosiahne školskú spôsobilosť, riaditeľ materskej školy rozhodne o pokračovaní plnenia povinného predprimárneho vzdelávania.

Podkladom pre rozhodnutie riaditeľa materskej školy vo veci pokračovania plnenia povinného predprimárneho vzdelávania je predloženie:

* písomného súhlasu príslušného zariadenia výchovného poradenstva a prevencie,
* písomného súhlasu všeobecného lekára pre deti a dorast
* a informovaného súhlas zákonného zástupcu.